**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.10.2019, ora 08.00 – 27.10.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.10.2019, ora 7.00**

**RÂURI**

**Debitele au fost,** **în general, în creştere** datorită precipitaţiilor căzute în intervalşi propagării, exceptând râurile din sudul şi estul țării, unde au fost relativ staţionare.

Debitele se situează în general la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Timișul superior, Nera, Cerna, Jijia, Bârlad, unii afluenţi ai Someșului (Sălăuța, Ilișua, Fizeș, Lăpuş), ai Mureșului (Comlod, Iara, Vișa, Domald, Secaș, Sebeș, Strei, Râul Mare), Jiului (Jaleş, Amaradia) şi Oltului (Ghimbășel, Homorod, Breaza, Hârtibaciu, Cungrișoara, Beica, Olteț).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în creștere** ușoară, ca urmare a propagării pe cursurile mijlocii şi inferioare ale Someşului, Crasnei, Barcăului, Crişurilor, Mureşului, Begăi, Timişului, Bârzavei, Moraviţei, Caraşului, Nerei, Cernei, Jiului şi Ialomiţei, staţionare pe râurile din bazinele Vedea, Prut, Bârlad, bazinele inferioare ale Oltului şi Argeşului şi cele din Dobrogea.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 30-31.10.2019 **a fost staționar, având valoarea de 2100 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în creștere la Gruia și în scădere pe sectorul Calafat-Tulcea.

**Debitul la intrarea în ţară** (secţiunea Baziaş) **va fi** **în scădere (2050 m3/s).**

În aval de Porţile de Fier debitele vor fi scădere la Gruia şi Corabia-Tulcea şi în creştere pe sectorul Calafat-Bechet.

**2.** **Situaţia meteorologică în intervalul 30.10.2019, ora 08.00 –31.10.2019, ora 06.00**

**Este în vigoare până pe data de 01.11.2019, la ora 10:00, informarea meteorologică nr. 92, vizând vreme deosebit de rece în toată țara, precipitații în majoritatea regiunilor (predominant sub formă de ninsoare cu depunere de strat de zăpadă la munte, în Carpații Orientali și Meridionali, precipitații mixte în sudul și centrul țării, îndeosebi în zonele deluroase) și intensificări ale vântului (la munte, spulberând zăpada, dar și în regiunile estice, sudice și sud-vestice, amplificând senzația de rece).**

**În ţară,** vremea a fost mai rece decât în mod obişnuit pentru această perioadă din an, local chiar deosebit de rece, excepție făcând nord-vestul și estul, unde valorile termice au fost apropiate de normele climatologice. Cerul a fost noros și a plouat în toate regiunile, moderat cantitativ în vestul și nordul Transilvaniei. La munte și pe spații mici în depresiunile din estul Transilvaniei precipitațiile au fost mixte, predominând ninsorile la altitudini de peste 1400 m. Vântul a suflat slab şi moderat, cu intensificări temporare în zona montană înaltă și local în sudul și sud-estul țării. Temperaturile maxime s-au încadrat între 5 grade la Joseni și Întorsura Buzăului și 14 de grade la Tulcea, iar la ora 06.00 se înregistrau 0 grade la Întorsura Buzăului, Joseni și Miercurea Ciuc și 10 grade la Mangalia. Ieri dimineața, în sud-vestul țării s-a semnalat ceață, pe spații restrânse asociată cu burniță.

**La Bucureşti,** vremea a fost mai rece decât în mod obişnuit pentru ultima decadă a lunii octombrie. Cerul a fost noros, temporar a plouat seara și în cursul nopții, când și vântul a prezentat unele intensificări. Temperatura maximă a fost de 10 grade la toate stațiile meteorologice, iar la ora 06.00 se înregistrau 4 grade la Băneasa și 5 grade la Filaret și Afumați.

**3. Prognoza meteorologică în intervalul 31.10.2019, ora 08.00 –01.11.2019, ora 8.00**

**În ţară,** vremea va deveni deosebit de rece în cea mai mare parte a teritoriului. În regiunile din jumătatea de sud, precum și la munte vor fi înnorări persistente și temporar, mai ales ziua, se vor semnala precipitații. Acestea vor fi sub formă de ninsoare la munte, mixte trecător îndeosebi în zonele submontane și sub formă de ploaie în rest. În celelalte regiuni, înnorările vor fi temporare și doar izolat se pot semnala ploi slabe. Vântul va sufla slab și moderat, cu intensificări, ziua, local în Oltenia, Muntenia, Dobrogea și sudul Moldovei, amplificând senzația de rece. Temperaturile maxime se vor încadra între 5 și 12 grade, iar cele minime, preponderent negative în nord și centru, se vor încadra între -4 grade în depresiunile Carpaților Orientali și 7 grade pe litoral. Izolat se va semnala ceață.

**La Bucureşti,** vremea va fi închisă și deosebit de rece pentru această dată, temperatura maximă urmând a fi de 6...7 grade, iar cea minimă de 2...4 grade. În special ziua, temporar va mai ploua, iar vântul va sufla moderat, cu intensificări (viteze la rafală de 35...45 km/h), amplificând senzația de rece.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 29.10.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

**Garda Forestieră Timișoara** revine cu informații despre incendiul de pădure izbucnit la 27.10.2019, în jurul orei 08:00, pe raza Ocolului Silvic Băile Herculane, în zona satului Dobraia, comuna Cornereva, jud. Caraș-Severin. Până în data de 30.10.2019 acesta a afectat o suprafață de 28 ha de litieră. Pentru stingere intervin în continuare personalul silvic, pompierii militari şi cetățenii. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.